În Ploieștiul fără un bazin de înot menit să susțină performanța tinerilor sportivi, Alexandra Dosaru, o copilă de clasa a IV-a, face din nou performanță. La doar 11 ani, sportiva antrenată de multipla campioană europeană și mondială Tamara Costache și de Ciprian Toma a obținut trei medalii, printre care și Aurul, la etapa regională a Campionatelor Naționale "10-11 ani".
De fel din comuna Gornet, copila a început să practice înotul încă de la vârsta de cinci ani. Paiunea pentru natație a însemnat multiple medalii și trofee pentru fetiță. Asta chiar dacă, spre deosebire de colegi de-ai săi din alte județe, Alexandra nu are unde să se antreneze "la ea acasă".
În lipsa unui bazin, e navetistă de mică și asta pentru că nu vrea să-și abandoneze visul. Sportiva merge de două ori pe zi la Izvorani, conștientă fiind că performanță fără muncă și sacrificiu nu se poate.
Cea mai dezamăgită de situație este Tamara Costache, prima campioană mondială a României la înot. "Un ochi rânde, altul plânge. Sunt mândră de acești copii și de rezultatele lor, mă doare sufletul când văd că, de când pe bazinul Vega s-a pus lacătul, ei fac performanță cu niște sacrificii imense. Poate va veni și ziua în care se va schimba ceva și autoritățile vor ști să pună preț pe valoarea acestor copii care fac cinste orașului și județului", a mărturisit multipla campioană europeană și mondială.
Citește și: Campionii la înot ai Ploieștiului se trezesc la 3 dimineața pentru a se antrena prin străini. La ei în oraș nu se mai poate
Alexandra Dosaru a reușit, săptămâna trecută, să își asigure prezenţa la Finala Campionatelor Naţionale rezervată copiilor de 10-11 ani după ce s-a clasat pe podium la Etapa Regională de la Izvorani, în probele de 200 metri liber şi 200 metri mixt.
Ea a obţinut medalia de aur la "200 metri liber", realizând cel mai bun timp din 2024 în această probă, şi pe cea de argint la "200 metri mixt", cu al doilea timp din 2024, îndeplinind, totodată, baremele de calificare la competiţia programată în luna iunie, la Pitești.
La Izvorani, sportiva pregătită de Tamara Costache şi Ciprian Toma a luat startul şi în două probe de 50 metri, reuşind să intre în posesia medaliei de argint la "50 metri spate".
La etapa regională organizată la Izvorani au participat 320 de sportivi de la 25 de cluburi din Muntenia.
La finalul săptămânii viitoare, urmează, tot la Izvorani, Etapa Regională rezervată sportivilor în vârstă de 12-13 ani, la care CSM Ploieşti va fi reprezentat de Alexandra Avram (13 ani), Elena Literă (12 ani) şi Cătălin Alexandrescu (12 ani).